Kooti ejulirwamu esazeewo omusango gwa munnaNUP Fred Nyanzi mwawakanyiza obuwanguzi bwa munna NRM Muhammad Nsereko ng’omubaka wa Kampala Central guddemu okuwulirwa mu kooti enkulu.
Abalamuzi ba kooti ejulirwamu bagamba nti Nyanzi ne bannamateekabe, baaleese obujulizi bwonna obukakasa nti baakola kyonna ekisoboka okutuusa ku Nsereko empaaba yabwe, wabula nebalemererwa okumufuna.
Kati abalamuzi balagidde Nyanzi empaaba eyo bagitwale mu kampuni y’omubaka Muhammad Nsereko eya Nsereko, Mukalazi and company advocates, omusango guddemu okuwulirwa omulamuzi wa kooti enkulu omulala atali Margret Apinyi eyasooka okuguwulira.
Nyanzi yawawaabira Nsereko ng’amulumiriza okubba akalulu, wabula yalemererwa okumutusaako ebipapula ebiraga nti yali amuwawabidde mu kooti ng’amateeka g’ebyokulonda bwegalagira, bwatyo omulamuzi nagumusingisa ogw’obutatuukiriza buvunanyizibwa bwe omusango n’agugoba.
Wabula abalamuzi ba kooti ejulirwamu bagambye nti kooti enkulu yali esobola okuteekawo amakubo amalala agasobozesa Nyanzi okutuusa ebipapula ebyo eri Nsereko.
Kati kooti eragidde omusango guddemu okuwulirwa mu kooti enkulu, guweebwe omulamuzi omulala, ate Nsereko aliyirire Nyanzi ensimbi zonna zasaasaanyirizza mu musango gwa kooti ejulirwamu.
lug_Latn lug_Latn lug_Latn lug_Latn lug_Latn lug_Latn